Napoleon Hill

MYSLI
A ZBOHATNI
PRE SÚČASNÉHO ČITATEĽA

Elektronická kniha

THINK AND GROW RICH FOR THE MODERN READER
Copyright © 2021 by Napoleon Hill Foundation

Slovak edition © 2023 by Ultimo Press

Z anglického originálu Think And Grow Rich For The Modern Reader, vydaného v roku 2020 vydavateľstvom Sound Wisdom, preložil Vladimír Bojo.
V roku 2023 vydalo vydavateľstvo Ultimo Press, Bratislava.

www.ultimopress.eu

Translation © 2023 Vladimír Bojo
Redakčné úpravy: Mgr. Alica Činčárová
Layout: Ultimo Grafix

Tlač: Finidr, s.r.o.

Všetky práva vyhradené.
Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8289-001-6

Vytvorenie elektronickej verzie Dibuk, s. r. o., 2024

Predslov

„Čokoľvek si dokážete vo svojej mysli predstaviť a čomu dokážete uveriť, môžete dosiahnuť.“

V tomto jednom riadku je zakomponovaný recept na úspech. Je taký jednoduchý, že ho môže použiť každý, ale zároveň je taký zložitý, že iba málokto ho dokáže naplno využiť. Na jeho základe vyrástla úspešná filozofia, ktorá vysvetľuje, ako sa môžu ľudské túžby pretransformovať do materiálnej podstaty, do rámca, ktorý spočíva v sile myšlienok pri hľadaní výrazu v jeho fyzickej forme. Prostredníctvom tejto jedinečnej myšlienky si najbohatší a najúspešnejší jednotlivci na svete, oplývajúci peniazmi, konexiami, mocou, skvelou spoločenskou reputáciou a zachovávajúci si pokoj mysle, vybudovali a udržiavajú svoju prosperitu. Táto myšlienka je základným princípom programu Napoleona Hilla „Ako sa stať úspešným“, filozofie, ktorá efektívne pomohla ukončiť Veľkú hospodársku krízu a odvtedy pomohla vyrásť mnohým milionárom, kultúrnym ikonám a čelným mysliteľom viac, ako to dokázala ktorákoľvek iná idea.

Hill sa narodil v roku 1883 v chatrči s jednou izbou na brehu rieky Pound vo Wise County vo Virgínii. Na dráhu spisovateľa sa vydal ako trinásťročný ako spravodajca píšuci o horách pre noviny z malého mestečka. V roku 1908 ho ako mladého špeciálneho investigatívneho novinára celonárodne známeho obchodného časopisu vyslali urobiť rozhovor s významným oceliarskym magnátom Andrewom Carnegiem. Počas rozhovoru mu Carnegie prezradil tajomstvo, ako zarobiť stovky miliónov dolárov – čarovný zákon ľudskej mysle, málo známy psychologický princíp, ktorý disponuje úžasnou silou.

Vo viere, že k tomuto zázračnému receptu by sa mali dostať aj tí, ktorí nemajú čas ani prostriedky na to, aby ho objavili, Carnegie poveril Hilla, aby venoval dvadsať, ba možno viac rokov pretváraniu tohto princípu do filozofie, ako sa stať úspešným. Túto prácu mal vykonať bez nároku na odmenu. Carnegie poskytol Hillovi iba prístup k vyše päťsto najväčším americkým obchodným lídrom, u ktorých si mal overiť fungovanie tohto receptu. V roku 1937, po dvadsaťdeväťročnom skúmaní a písaní, Hill publikoval knihu „Mysli a zbohatni“, ktorá obsahuje trinásť zásad, ako byť úspešný, ktoré tvoria jadro filozofie „Ako sa stať úspešným“ . Od jej vydania sa celosvetovo predalo vyše sto miliónov výtlačkov. Žiadne iné literárne dielo zaoberajúce sa žánrom týkajúcim sa rozvoja osobnosti nemalo väčší kreatívny dopad ako „Mysli a zbohatni“.

* * *

V tejto knihe nájdete súhrn originálneho textu z Hillovho majstrovského diela „Mysli a zbohatni“ z roku 1937. Vybrali sme z neho kľúčové princípy, návody a príklady tak, aby moderní profesionáli, bez ohľadu na to, akí sú zaneprázdnení, mohli mať úžitok z nadčasovej múdrosti v nej uvedenej.

Aby ste mali čo najväčší osoh z jej čítania, neprečítajte denne viac než jednu kapitolu. Doprajte si priestor a čas na to, aby ste ju plne vstrebali a prenikli do podstaty veci a dovolili tak svojej predstavivosti a svojim schopnostiam zamyslieť sa nad podnetmi, ktoré prináša. Nepochybne sa dostanete ešte ďalej, ak si ju spoločne prečítate v čitateľskom krúžku alebo študijnej skupine, kde vám učiteľ alebo vedúci pomôže kriticky sa zamýšľať nad danou témou. Bez ohľadu na to, ako budete s knihou pracovať, keď sa rozhodnete uplatniť navrhované kroky v praxi, určite sa otvoríte značnému osobnostnému rastu a váš život dostane spád, kým nedosiahnete to, o čom snívate.

Úvod

MyŠlienky sú veci

Táto kniha je napísaná tak, aby stimulovala vašu myseľ, sny a túžbu niečo dosiahnuť. Aby sa zlepšila vaša súčasná finančná situácia, medziľudské vzťahy a aby ste napredovali v kariérnom raste. Je založená na trinástich overených a praktických princípoch alebo krokoch. Po ich osvojení si získate nástroje a chuť napredovať životom – hranicou je až vesmír!

Skutočne, „myšlienky sú veci“, a veľmi silné veci, ak máte pred sebou jasný cieľ, ste húževnatý a horí vo vás túžba premeniť svoje sny na bohatstvo alebo iné materiálne veci.

Existuje skutočný príbeh o Edwinovi C. Barnesovi, ktorý stojí za to, aby sme sa o ňom zmienili. Je vynikajúcim príkladom toho, ako sa jednotlivec dokáže motivovať, ísť za svojím cieľom a nakoniec zožať plody svojho úsilia, či už finančné, alebo osobné.

Barnes objavil pravdu, že ľudia môžu naozaj myslieť a zbohatnúť. Nestalo sa tak však z noci do rána. Úspech prichádzal po čiastkach. Na začiatku bola neutíchajúca túžba spolupracovať s veľkým vynálezcom Thomasom Edisonom. Ale nebola to len túžba. Barnes mal jasný cieľ: pracovať „s“ Edisonom a nie „pre“ neho.

Edisonovi sa predstavil v jeho laboratóriu a prehlásil, že sa rozhodol s ním spoločne podnikať. Edison súhlasil. Nepomohol mu však jeho mladistvý zjav, ten bol skôr proti nemu, ale dôležité bolo to, čo si myslel.

Mesiace plynuli a nič podstatné sa nemenilo. Ale v jeho hlave sa dialo niečo dôležité. Neustále rástla jeho túžba stať sa Edisonovým spoločníkom. Psychológovia správne hovoria, že keď ste na niečo skutočne pripravený, stane sa to. Barnes bol pripravený stať sa spoločníkom Edisona. Ba čo viac, rozhodol sa, že bude čakať dovtedy, kým nedostane to, čo chce.

Napokon sa ich spoločné podnikanie stalo realitou a vydržalo viac než tridsať rokov. Okrem toho, že Barnes zbohatol, urobil niečo oveľa dôležitejšie. Dokázal, že ľudia môžu myslieť a zbohatnúť.

Koľko mu vyniesla jeho pôvodná túžba, nie je známe. Pravdepodobne to bolo okolo 2 až 3 miliónov dolárov. Ale táto čiastka, akákoľvek už v skutočnosti bola, je zanedbateľná v porovnaní s tým, čo ďalšie mu priniesla.

S určitosťou zistil, že je možné premeniť nehmatateľný popud na fyzický ekvivalent aplikovaním známych princípov.

Stačí jeden zdravý nápad a uspejete. Princípy uvedené v tejto knihe obsahujú tie najlepšie a najpraktickejšie poznatky, ktoré vám pomôžu kreatívne myslieť.

Predtým, než sa dostaneme ďalej k opisu týchto princípov, máte právo na jednu dôležitú poznámku: Keď som začínal bohatnúť, bohatstvo prichádzalo tak rýchlo a v takom množstve, až som sa čudoval, kde bolo po celé tie roky ukryté. Je to šokujúce, obzvlášť, keď zoberieme do úvahy všeobecný názor, že zbohatnú iba tí, ktorí tvrdo a dlho pracujú.

* * *

Bohatstvo začína stavom mysle.

* * *

Keď začnete myslieť a bohatnúť, všimnete si, že bohatstvo začína stavom mysle, jasným cieľom bez ťažkého drilu. Mali by ste sa zaujímať o to, ako nadobudnúť taký stav mysle, ktorý bohatstvo priťahuje. Strávil som výskumom dvadsaťpäť rokov a analyzoval som viac než 25 000 ľudí, pretože aj ja som chcel vedieť, ako to robia bohatí ľudia.

Buďte pozorní, pretože len čo zvládnete princípy tejto filozofie a začnete ich uplatňovať, vaša finančná situácia sa začne zlepšovať a všetko, čoho sa dotknete, sa zmení vo váš prospech. Nemožné? Vôbec nie!

Jednou z hlavných slabostí ľudstva je, že bežní ľudia radi používajú slovo ,nemožné´. Poznáme všetky dôvody, prečo to nebude fungovať. Máme milión výhovoriek, prečo sa to nedá spraviť.

Táto kniha bola napísaná pre tých, ktorí hľadajú pravidlá, ktoré pomohli iným stať sa úspešnými a sú ochotní staviť všetko na tieto pravidlá.

Úspech prichádza k tým, ktorí si ho uvedomujú. Zlyhanie postihuje tých, ktorí bez záujmu podľahnú myšlienke, že zlyhajú. Táto kniha učí umenie, ako zmeniť svoju myseľ z nastavenia na zlyhanie na nastavenie na úspech, teda ako si uvedomovať úspech, nie zlyhanie. Je určená pre všetkých, ktorí po tom túžia.

* * *

Úspech prichádza k tým,
ktorí sú nastavení na úspech.

* * *

Ďalšou slabosťou mnohých ľudí je, že posudzujú všetko a všetkých podľa vlastných predstáv a názorov. Niektorí, ktorí si prečítajú túto knihu, budú i naďalej presvedčení, že nikto nemôže myslieť a zbohatnúť. Nedokážu myslieť z pohľadu bohatých, pretože si zvykli a ich myseľ je presýtená chudobou, biedou, utrpením, neúspechom a porážkami.

Keď William Ernest Henley vyslovil svoju prorockú poznámku „Som pánom svojho osudu, som kapitánom svojej duše“, dal nám na vedomie, že sme schopní riadiť svoj osud – pretože máme silu riadiť svoje myšlienky.

Vo vesmíre existuje sila, ktorá sa prirodzene prispôsobuje povahe myšlienok, ktoré máme vo svojich mysliach. Tie nás ovplyvňujú a menia sa na ich fyzický ekvivalent.

Táto sila nezasahuje medzi deštruktívne a konštruktívne myšlienky. Rovnako rýchlo nás nabáda preniesť do reality myšlienky na chudobu, ako aj myšlienky na bohatstvo.

Náš mozog začnú priťahovať prevládajúce myšlienky pomocou síl, o ktorých nikto z nás nič nevie, a tieto „magnety“ k nám pritiahnu sily, ľudí a okolnosti v živote, ktoré sú v prirodzenom súlade s prevládajúcimi myšlienkami.

Predtým, než dokážeme nazhromaždiť bohatstvo, musíme zmagnetizovať svoju myseľ intenzívnou túžbou po bohatstve, aby sme si začali uvedomovať peniaze, kým nás túžba po nich neprivedie k určitému plánu, ako ich získať.

Keď Edwin C. Barnes vystúpil z nákladného vlaku v meste Orange v New Jersey, vyzeral ako tramp, ale v hlave mal nápady hodné kráľa! Keď kráčal po železničnej koľaji k Edisonovej kancelárii, v mysli mu to vrelo. Videl sa stáť pri Edisonovi. Počul sa, ako žiada pána Edisona, aby mu dal šancu a dovolil mu tak uhasiť neutíchajúcu túžbu stať sa jeho spoločníkom v podnikaní.

* * *

S jasnou túžbou sa vaše dominantné sny stanú realitou.

* * *

Barnesova túžba nebola nádejou! Nebola želaním! Bola to dychtivá, pulzujúca túžba, ktorá presahovala všetko ostatné. Bola jednoznačná.

Keď oslovoval Edisona, táto túžba nebola pre neho ničím novým. Po dlhý čas to bola jeho prevládajúca túžba. Na začiatku, keď sa objavila v jeho hlave prvýkrát, mohlo to byť iba želanie, a pravdepodobne aj bolo. Ale keď stál pred Edisonom, nebolo to už iba prosté snenie.

O pár rokov neskôr stál Barnes pred Edisonom v tej istej kancelárii, kde vynálezcu prvýkrát stretol. Vtedy už jeho túžba bola realitou. Spolupracoval s Edisonom. Dominujúca túžba v jeho živote sa stala realitou. Ľudia, ktorí Barnesa poznali, mu závideli, aký zlom nastal v jeho živote. Videli len jeho slávu bez toho, aby sa zamysleli nad tým, čo ho priviedlo k úspechu.

Barnes uspel preto, lebo mal jasný cieľ, do ktorého vložil všetku energiu, vôľu a úsilie, aby ho dosiahol. Nestal sa Edisonovým partnerom v deň, keď za ním prišiel. Uspokojil sa s podradnou prácou, len aby mohol krok za krokom napredovať k svojmu úzkostlivo stráženému cieľu.

Je to pozoruhodný príklad toho, akú silu dokáže mať jasne definovaná túžba. Barnes dosiahol svoj cieľ, pretože sa chcel stať Edisonovým spoločníkom viac, než si želal čokoľvek iné. Vytvoril si plán, ako dosiahnuť svoj cieľ. Spálil za sebou všetky mosty. Stál si za svojou túžbou, až kým sa nestala prevládajúcou a nakoniec skutočnosťou.

Prejdime si znova kľúčové body

* Na počiatku všetkého je myšlienka – či už pozitívna, alebo negatívna.

* Bohatstvo začína stavom mysle a jasným cieľom.

* Naučiť sa ovládať vlastné myšlienky je hodnotnejšie než peniaze, ktoré vďaka tomu získate.

* Deštruktívne myšlienky sa zmenia na realitu tak isto ako pozitívne. Je dôležité, aby ste si myšlienky starostlivo vyberali.

Kapitola 1

TúŽba:
prvÝ krok
k bohatstvu

Pred mnohými rokmi čelil veľký bojovník rozhodnutiu, ktoré malo zaručiť jeho úspech či neúspech na bojovom poli. Chystal sa vyslať svojich mužov do boja so silným nepriateľom, ktorého armáda počtom prevyšovala tú jeho. Naložil svojich vojakov na člny a preplavil sa do nepriateľskej krajiny. Tam sa vojaci a materiál vylodili. Potom vydal rozkaz, aby člny spálili.

Pred prvou bitkou sa svojim mužom takto prihovoril: „Vidíte, ako stúpa dym z našich lodí. To znamená, že sa odtiaľto nedostaneme, iba ak zvíťazíme! Nemáme na výber. Buď vyhráme, alebo zahynieme!“ Zvíťazili.

Každý, kto zvíťazí, musí byť ochotný spáliť za sebou všetky lode a prerušiť všetky cesty k ústupu. Iba tak si budeme istí, že naša myseľ bude v stave spaľujúcej túžby po víťazstve, čo je kľúčom k úspechu.

* * *

Želanie vám bohatstvo neprinesie

* * *

Každý človek pri dosiahnutí veku, v ktorom chápe význam peňazí, si ich praje mať. Želanie vám bohatstvo neprinesie. Ale túžba po bohatstve spolu so stavom mysle, ktorý sa stáva posadnutosťou, s plánovaním jasných postupov a prostriedkov, ako dosiahnuť bohatstvo, spolu s plánmi, ktoré sú podložené nikdy nepoľavujúcou vytrvalosťou, vám bohatstvo prinesie.

Tí, ktorí si „uvedomujú, vnímajú peniaze“, nadobudnú veľké bohatstvo. „Uvedomovať si peniaze“ alebo „byť si vedomý peňazí“ znamená, že myseľ je taká nasiaknutá túžbou po peniazoch, že človek sa až vidí, ako ich má.

Pri týchto krokoch nie je potrebné tvrdo drieť. Nie sú potrebné žiadne obety. Nemusíte byť na smiech, ani sa stať ľahkoverným a ani nepotrebujete extra vzdelanie. Ale úspešné aplikovanie nasledujúcich šiestich krokov vyžaduje dostatočnú predstavivosť, aby ste boli schopní vidieť a pochopiť, že akumulácia peňazí nemôže byť postavená na príležitosti, šťastí a náhode. Musíte si uvedomiť, že všetci, ktorí nazhromaždili veľký majetok, najskôr o ňom snívali, dúfali, priali si ho, túžili po ňom a plánovali, ako ho získať, ešte skôr než peniaze nadobudli.

Spôsob, ako túžba po bohatstve môže byť zhmotnená, pozostáva zo šiestich konkrétnych a praktických krokov. Všimnite si, že tento vzorec sa môže použiť pri akejkoľvek forme bohatstva, či už sa týka vzťahov, profesijného rastu, intelektu, alebo finančnej stránky a podobne.

Prvý krok. Zamerajte sa na určitú sumu peňazí, ktorú túžite mať. Nestačí si len povedať: „Chcel by som mať plno peňazí.“ Buďte konkrétny. (Ide o psychologický dôvod mať jasný cieľ, ktorý je opísaný v ďalšej kapitole.)

Druhý krok. Určite si, čo ste ochotný obetovať za odplatu za peniaze, po ktorých túžite. („Niečo za nič“ v skutočnosti neexistuje.)

Tretí krok. Stanovte si jednoznačný dátum, kedy túžite dané peniaze mať.

Štvrtý krok. Vytvorte si konkrétny plán, ako svoju túžbu zrealizujete a okamžite ho začnite uskutočňovať, či už ste pripravený, alebo nie.

Piaty krok. Písomne zhrňte, aké množstvo peňazí chcete získať, určite si dátum, dokedy ich chcete mať, uveďte, čo zamýšľate dať za odplatu a jasne opíšte plán, prostredníctvom ktorého ich chcete nadobudnúť.

Šiesty krok. Dvakrát denne si nahlas prečítajte svoj zápis, raz pred spaním a druhýkrát, keď sa zobudíte. Keď ho budete čítať, vcíťte sa doň a uverte, že dané peniaze už máte.

Je dôležité, aby ste postupovali podľa inštrukcií, ktoré sú uvedené v týchto šiestich krokoch. Obzvlášť je dôležité, aby ste postupovali podľa bodu číslo šesť. Môžete namietať, že je nemožné, aby sme videli sami seba, ako vlastníme určité množstvo peňazí skôr, ako ho máme, ale práve v tomto momente vám príde na pomoc vaša spaľujúca túžba.

Ak naozaj a intenzívne túžite po peniazoch, tak nebudete mať problém, aby ste presvedčili sami seba, že ich získate. Ide o to chcieť peniaze (alebo čokoľvek, čo je vaším jasným cieľom) a byť pevne rozhodnutý, že ich získate, až presvedčíte sám seba, že ich nakoniec budete mať.

* * *

Ak si nedokážete predstaviť veľkú kopu peňazí, tak ich ani neuvidíte na svojom účte.

* * *

Ak si nedokážete predstaviť veľkú kopu peňazí, tak ju ani nikdy neuvidíte na svojom účte. Tolerancia a otvorená myseľ sú praktické potreby dnešných fantastov a rojkov. Tí, ktorí majú strach z nových myšlienok, sú odsúdení na neúspech skôr, ako začnú. Nikdy predtým tu nebola taká priaznivá doba pre priekopníkov ako dnes. Dnes tu nemáme divoký a drsný neznámy svet, aby sme ho dobývali, ale nachádzame sa v rozľahlom svete obchodných, finančných, priemyselných a kybernetických príležitostí, ktoré čakajú na objavenie, pretvorenie a nasmerovanie k novým a lepším vyhliadkam.

Prebuďte sa, objavte a nastavte sami seba tak, aby ste sa stali svetovým fantastom. Vaša hviezda práve stúpa. Svetové ekonomické krízy poskytujú cesty inováciám a sláve. Naučili ľudí pokore, tolerancii a otvorenosti.

Svet je preplnený možnosťami, ktoré rojkovia minulých dôb nikdy nepoznali. Nám, ktorí sa zúčastňujeme týchto pretekov o bohatstvo, treba pripomenúť, že tento zmenený svet potrebuje nové pracovné postupy, nových vodcov, nové inovácie a metódy výučby, nové metódy marketingu, nové knihy, literatúru, špeciálne programy pre rádio a nové nápady pre filmy.

Za všetkými týmito novými a lepšími vecami sú tri charakteristiky, ktoré musíte mať, ak chcete uspieť:

* mať jasný zámer

* vedieť, čo chcem

* horieť neutíchajúcou túžbou získať to

Recesia ukončila jednu éru a dala zrod novej. Tento svet potrebuje praktických fantastov, ktorí uvedú svoje sny do reality. Praktickí rojkovia vždy významne poznačili svoju dobu a vždy to tak aj bude.

Spaľujúca túžba je bodom, z ktorého musí vychádzať každý človek v bdelom snení. Sny sa nerodia z nezáujmu, lenivosti a nedostatku ambícií.

Ako zvládnuť a využiť silu túžby? Na túto otázku sme odpovedali a odpovieme v tejto a nasledujúcich kapitolách. Odpoveď prichádza v naozaj rušných časoch. Dovolíme si poznamenať, že táto správa sa pravdepodobne dostane do pozornosti mnohých, ktorí sú zranení, ktorí stratili majetok alebo pozíciu a k mnohým, ktorí musia prehodnotiť svoje plány, aby sa znova dokázali vrátiť. Všetkým týmto ľuďom by som chcel oznámiť, že čokoľvek chcete dosiahnuť, musíte začať intenzívnou spaľujúcou túžbou po niečom jasnom a určitom.

* * *

Všetko, čo chceme dosiahnuť, začína intenzívnou spaľujúcou túžbou po niečom určitom.

* * *

Prostredníctvom mocného a zvláštneho princípu „duševnej alchýmie“, ktorá zostáva tajomstvom, príroda ukrytá v silnej túžbe „po niečom určitom“ nepozná slovo „nemožné“ a neprijíma zlyhanie.

Je rozdiel medzi želaním a byť pripravený niečo získať. Nikto nie je na nič pripravený, kým neverí, že niečo môže získať. Vaša myseľ musí veriť, nielen dúfať alebo si želať. Základom viery je otvorená myseľ. Uzavretá myseľ nepodporuje vieru a odvahu.

Pamätajte si, že nemusíte vynaložiť o nič viac úsilia, ak mierite v živote vysoko a túžite po prosperite, ako je to pri akceptovaní biedy a chudoby.

Prejdime si znova kĽúČové body

* Úspech začína stanovením jasného a určitého cieľa.

* Jasne a stručne si zapíšte svoj hlavný zámer. Buďte konkrétny. Ak ide o financie, zapíšte si presnú sumu, ktorú chcete nadobudnúť. Stanovte si dátum, kedy plánujete dosiahnuť svoj hlavný cieľ. Svoj zápis si dvakrát denne prečítajte. Keď ho budete čítať, vcíťte sa doňho a uverte, že vaša túžba sa už naplnila.

* Ak si nedokážete veľké bohatstvo predstaviť, nikdy sa neobjaví na vašom účte.

* Nikdy v histórii neexistovali väčšie príležitosti pre praktických fantastov ako teraz.

* Svet, v ktorom žijeme, túži po nových nápadoch, vynálezoch a postupoch. To znamená príležitosť. Aby ste dokázali z týchto neustále sa objavujúcich príležitostí vytĺcť kapitál, musíte mať jasný zámer, vedieť, čo chcete, a mať spaľujúcu túžbu dokázať to.

* Spaľujúca túžba je bodom, z ktorého vy, rojko, musíte začať.

Kapitola 2

Viera:
druhÝ krok
k bohatstvu

* * *

Vizualizácia a viera v dosiahnutie túžby.

* * *

Viera je stav mysle, ktorý je možno vyvolať alebo vytvoriť uisťovaním, alebo opakovanými inštrukciami smerovanými k podvedomiu prostredníctvom princípu autosugescie.

Len sa zamyslite nad tým, prečo podľa všetkého čítate túto knihu. Prirodzene nám ide o to, aby sme dokázali premeniť nehmotný impulz túžby na jeho fyzický ekvivalent, peniaze. Nasledovaním inštrukcií, ktoré sú uvedené v jednotlivých kapitolách týkajúcich sa autosugescie a podvedomia, môžete presvedčiť svoje podvedomie, že veríte, že dostanete to, čo chcete, pričom vaše podvedomie bude konať v tejto viere a vráti vám to vo forme „viery“ nasledovanej jasnými plánmi na ceste za dosiahnutím svojich túžob.

Metóda, ako rozvíjať svoju vieru tam, kde nie je, sa veľmi ťažko opisuje. Viera je stav mysle, ktorý môžete rozvíjať, keď majstrovsky zvládnete a použijete trinásť princípov alebo krokov rozobratých v tejto knihe. Opakovanie uisťovania sa vo svojom úspechu smerované k vášmu podvedomiu je jedinou známou metódou, ako účinne prehĺbiť vieru.

Význam viery sa dá jasnejšie vysvetliť na príklade ľudí, ktorí sa občas stanú zločincami. Slovami známeho kriminológa: „Keď sa človek prvýkrát dostane do kontaktu so zločinom, zhrozí sa ho. Ak s ním zostane v kontakte určitý čas, zvykne si naň a naučí sa ho znášať. Ale ak je s ním v kontakte dostatočne dlho, prijme ho a nechá sa ním ovplyvniť.“

Je to ekvivalent výroku, že akýkoľvek popud, ktorý sa opakovane prenáša do podvedomia, začne podvedomie nakoniec akceptovať a konať podľa neho, čo predchádza zmene tohto impulzu v jeho fyzický ekvivalent najpraktickejším dostupným spôsobom.

V súvislosti s uvedeným pouvažujte nad nasledujúcim prehlásením: Všetky myšlienky, ktoré sa citovo zafarbia a zmiešajú s vierou, sa okamžite začnú meniť na ich fyzický ekvivalent.

Emócie alebo „pocitová“ časť myšlienok sú faktormi, ktoré dávajú myšlienkam vitalitu, život, akciu. Keď sa emócie viery, lásky a milovania zmiešajú s impulzmi myšlienok, nadobúdajú väčší ráz, než by to dokázali osamote.

* * *

Keď sa myšlienky ovplyvnené emóciami zmiešajú s vierou, okamžite sa menia na ich fyzický ekvivalent.

* * *

Nielen impulzy myšlienok, ktoré sú zmiešané s vierou, ale aj tie, ktoré sú zmiešané s pozitívnymi alebo negatívnymi emóciami, môžu dosiahnuť a ovplyvniť podvedomie.

Na základe tohto výroku pochopíte, že podvedomie premení na fyzický ekvivalent impulz myšlienky negatívnej alebo deštruktívnej povahy rovnako ochotne, ako mení impulzy myšlienok pozitívnej alebo konštruktívnej povahy. Toto vysvetľuje zvláštny fenomén nazývaný „nešťastie“ alebo „smola“, ktorý zažívajú milióny ľudí.

Na svete sú milióny ľudí, ktorí veria, že sú „odsúdení“ k chudobe a zlyhaniu, pretože veria, že sa tak deje kvôli zvláštnej sile, nad ktorou nemajú moc. Sú strojcami vlastných „nešťastí“ kvôli negatívnej viere, ktorú si vyberá ich podvedomie a mení ju na jej fyzický ekvivalent.

Po stáročia ľudia nabádali svojich trápiacich sa bratov, aby „verili“, ale nepovedali im, ako veriť. Nezačali tým, že „viera je stav mysle a môže sa navodiť autosugesciou“.

* * *

Viera je stav mysle navodený autosugesciou.

* * *

Vždy si pamätajte, aby ste verili v samého seba a mali vieru v Boha. A že:

* Viera je „večný elixír“, ktorý dáva impulzu myšlienky život, silu a hybnosť!

* Predchádzajúcu vetu sa oplatí prečítať si dvakrát, trikrát… aj štyrikrát. Stojí za to prečítať ju nahlas!

* Viera je počiatočným bodom pri nadobúdaní bohatstva!

* Viera je základom všetkých „zázrakov“ a záhad, ktoré nedokážeme vysvetliť ani na základe vedeckých princípov!

* Viera je jedinou známou protilátkou proti zlyhaniu!

* Viera je prvok, „chemický prvok“, ktorý nás v kombinácii s modlitbou priamo spojí s vyššou inteligenciou.

* Viera je prvok, ktorý mení bežné vibrácie myšlienok mysle smrteľníkov na ich duševný ekvivalent.

* Viera je jedinou „inštitúciou“, prostredníctvom ktorej dokážeme spútať a využiť vesmírnu silu vyššej inteligencie.

Každé jedno z týchto vyhlásení sa dá dokázať!

* * *

Sľúbte si, že sa zbavíte negatívnych vplyvov a že svoj život založíte na poriadku.

* * *

Nasleduje vzorec, ako dosiahnuť sebadôveru. Pozostáva z piatich tvrdení. Je dôležité, aby ste ich absorbovali do svojej mysle a uplatňovali ich v každodennom živote. Nájdite si tiché a nikým nerušené miesto, zapíšte si každú časť vzorca a potom ho nahlas a s istotou prečítajte.

Po prvé. Viem, že som schopný dosiahnuť predmet svojej túžby v živote, a preto nástojím na tom, že budem neustále a nepretržite konať tak, aby som ho dosiahol. Tu a teraz sebe sľubujem, že budem tak konať.

Po druhé. Uvedomujem si, že prevládajúce myšlienky v mojej mysli sa nakoniec budú reprodukovať smerom k fyzickým činom a postupne sa premenia na materiálnu realitu. Denne sa budem tridsať minút koncentrovať a rozmýšľať o osobe, ktorou sa chcem stať, aby som si vo svojej mysli vytvoril o tejto osobe jasný obraz.

Po tretie. Prostredníctvom princípu autosugescie viem, že akákoľvek túžba, ktorú neustále nosím v mysli, bude nakoniec hľadať svoje vyjadrenie pomocou praktických prostriedkov získania predmetu mojej túžby, a preto denne venujem desať minút rozvoju sebadôvery.

Po štvrté. Jasne som si zapísal opis svojho hlavného cieľa v živote a nikdy sa neprestanem oň pokúšať, až kým sa u mňa nerozvinie dostatočná sebadôvera na jeho dosiahnutie.

Po piate. Plne si uvedomujem, že nijaké bohatstvo a post nevydržia dlho, ak nie sú vybudované na pravde a spravodlivosti. Preto sa nezapojím do žiadnej transakcie, ktorá neprinesie prospech všetkým, ktorých sa dotýka. Uspejem tým, že k sebe pritiahnem sily, ktoré si prajem využiť, a tým, že s druhými ľuďmi budem spolupracovať. Presvedčím druhých, aby mi poslúžili, pretože som ochotný slúžiť iným. Eliminujem nenávisť, závisť, žiarlivosť, sebeckosť a cynizmus rozvojom lásky k ľudstvu, pretože viem, že negatívny postoj voči druhým mi úspech nikdy neprinesie. Naučím druhých, aby mi verili, pretože verím v iných a seba samého.

Pod tento recept sa podpíšem, naučím sa ho naspamäť a budem si ho nahlas denne opakovať, plný viery, že postupne ovplyvní moje myšlienky a činy tak, že sa stanem nezávislou a úspešnou osobou. Tento vzorec vo svojej podstate podlieha zákonom prírody nazývanými „zákonmi autosugescie“.

Prejdime si znova kĽúČové body

* Viera je stav mysle, ktorý je možno vyvolať alebo vytvoriť uisťovaním sa alebo opakovanými inštrukciami smerovanými k podvedomiu.

* Všetky myšlienky, ktoré sa citovo zafarbili a zmiešali s vierou, sa okamžite začnú meniť na ich fyzický ekvivalent.

* Vaša viera je prvkom, ktorý určuje konanie vášho podvedomia.

* Na svete sú milióny ľudí, ktorí veria, že sú „odsúdení“ k chudobe a zlyhaniu, pretože veria, že sa tak deje kvôli zvláštnej sile, nad ktorou nemajú moc. Sú strojcami vlastného nešťastia.

* Viera je počiatočným bodom pri nadobúdaní bohatstva.

* Viera dáva impulzu myšlienky život, silu a hybnosť.

* Podvedomie rovnako ochotne premieňa na realitu myšlienky ovplyvnené strachom, ako aj myšlienky hnané vierou.

* Rozviniem si sebadôveru potrebnú na dosiahnutie vytýčeného cieľa spustením autosugescie, aby som presvedčil a uistil sám seba, a tak i svoje podvedomie, že nakoniec uspejem.

Kapitola 3

Autosugescia:
tretí krok k bohatstvu

* * *

Autosugescia: médium, ktoré ovplyvňuje podvedomie.

* * *

Autosugescia je termín, ktorý sa vzťahuje na všetky sugescie a všetky osobné stimuly, ktoré zasiahnu myseľ prostredníctvom piatich zmyslov. Inak povedané, autosugescia je samosugescia. Ide o komunikáciu medzi tou časťou mozgu, kde sa nachádzajú vedomé myšlienky, a tou, ktorá je ohniskom podvedomia.

Prostredníctvom prevládajúcich myšlienok, ktorým dovolíme, aby zostali v našej vedomej mysli (či už sú tieto myšlienky negatívne, alebo pozitívne, je irelevantné), princíp autosugescie funguje tak, že sám od seba ovplyvňuje podvedomie.

Žiadna myšlienka, či už negatívna, alebo pozitívna, nevstúpi do podvedomia bez pomoci princípu autosugescie. Inak povedané, všetky zmyslové vplyvy vnímané piatimi zmyslami zastaví vedomá časť mysle, ktorá ich buď posunie do podvedomia, alebo ich odmietne. Vedomé schopnosti slúžia ako vonkajší strážca podvedomia.

Sme stvorení tak, aby sme mali absolútnu kontrolu nad materiálom, ktorý sa prostredníctvom piatich zmyslov dostane do nášho podvedomia, hoci to neznamená, že to vždy využívame. Vo veľkej väčšine prípadov je to skôr naopak, čo vysvetľuje, prečo tak veľa ľudí žije v chudobe a biede.

Podvedomie sa ponáša na úrodnú záhradu, kde bude hojne rásť burina, ak sa nezasejú semená žiadaných plodín. Autosugescia je prvkom, pomocou ktorého získavame kontrolu a prostredníctvom ktorého môžeme dobrovoľne sýtiť svoje podvedomie myšlienkami kreatívnej povahy alebo, ak oň nebudeme dbať, dovolíme deštruktívnym myšlienkam, aby si do tejto bohatej záhrady našli svoju cestu.

V šiestich krokoch opísaných v prvej kapitole ste dostali pokyn, aby ste dvakrát denne nahlas čítali svoj zápis, kde hovoríte o svojej túžbe po peniazoch, a aby ste videli sami seba a cítili, že tieto peniaze už máte. Nasledovaním týchto pokynov pretlmočíte predmet svojej túžby priamo do svojho podvedomia v duchu absolútnej viery. Opakovaním tejto procedúry si sami od seba vytvoríte návyky, ktoré priaznivo vplývajú na vaše snahy zmeniť svoju túžbu na jej peňažný ekvivalent.

Vráťte sa ku krokom, ako zrealizovať svoju túžbu, ktoré boli uvedené v prvej kapitole, a znova si ich veľmi pozorne prečítajte predtým, než postúpite ďalej. Potom, keď sa dostanete k šiestej kapitole, nájdite si čas a pouvažujete nad štyrmi inštrukciami, ako zorganizujete svoju skupinu, ktorú budete riadiť na ceste za úspechom. Porovnaním týchto dvoch súborov inštrukcií s tým, čo bolo povedané o autosugescii, zistíte, že oba zahŕňajú aplikáciu princípu autosugescie.

Pamätajte, že čítanie zápisu svojej túžby (prostredníctvom ktorého sa snažíte rozvinúť si „povedomie o peniazoch“), ktoré je len prostým čítaním slov, nebude mať účinok, ak k nemu nepridáte emócie alebo pocity. Ak si napríklad milión ráz prečítate známu formuláciu Émileho Couého „každým dňom sa cítim lepšie a lepšie“ bez toho, aby ste k slovám pridali emócie a vieru, žiadaný výsledok sa nedostaví. Podvedomie rozoznáva a koná iba na základe myšlienok, ktoré boli dôkladne zmiešané s emóciami alebo pocitmi.

* * *

Podvedomie rozoznáva a koná iba na základe myšlienok, ktoré boli dôkladne zmiešané s emóciami alebo pocitmi.

* * *

Je to taký dôležitý fakt, že ho prakticky opakujeme v každej kapitole. Hlavným dôvodom, prečo sa väčšina ľudí, ktorí sa snažia používať princíp autosugescie, nedostane k požadovaným výsledkom, je to, že nechápu, že ich podvedomie rozoznáva a koná iba na základe myšlienok, ktoré boli dôkladne zmiešané s emóciami alebo pocitmi.

Holé slová bez emócií nevplývajú na podvedomie. Nedostanete sa k zreteľným výsledkom, kým sa nenaučíte dosiahnuť svoje podvedomie myšlienkami alebo hovorenými slovami, ktoré budú dôkladne citovo zafarbené vierou.

Nedajte sa odradiť, ak na prvýkrát nedokážete správne riadiť a smerovať svoje emócie. Pamätajte si, že získať niečo za nič v skutočnosti neexistuje. Schopnosť dosiahnuť a ovplyvňovať podvedomie niečo stojí.

Nepodvádzajte, i keď by ste veľmi chceli. Cenou za schopnosť ovplyvňovať podvedomie je trvalé pokračovanie uplatňovania princípov opísaných v kapitolách 1 až 13. Vy sami sa musíte rozhodnúť, či vám stojí za to vynaložiť úsilie a dosiahnuť túto odmenu, teda pozitívne povedomie o vlastnených peniazoch, alebo nie.

Samotná múdrosť a „inteligencia“ vám nepomôžu pritiahnuť a udržať si peniaze, okrem veľmi mála prípadov, keď je na základe zákona priemerov[1] možné pritiahnuť peniaze prostredníctvom predtým uvedených zdrojov. Metóda pritiahnutia peňazí opísaná v tejto knihe nezávisí od zákona priemerov.

Vaše schopnosti využívať princíp autosugescie budú vo veľkej miere závisieť od toho, ako silno sa dokážete na danú túžbu skoncentrovať , kým sa táto túžba nestane spaľujúcou posadnutosťou. Keď začnete vykonávať šesť krokov opísaných v prvej kapitole, musíte čerpať zo sily koncentrácie.

* * *

Podvedomie prijíma a koná na základe opakovaných príkazov podaných v duchu absolútnej viery.

* * *

Keď sa napríklad v mysli zameriate na presný objem peňazí, po ktorom túžite, so zatvorenými očami sa na ne sústreďte alebo zamerajte na ne svoje myšlienky, kým ich naozaj neuvidíte. Robte tak denne aspoň raz. Keď budete prechádzať týmito cvičeniami, predstavte si sami seba, že v skutočnosti tieto peniaze už máte!

Ide o podstatný fakt. Podvedomie prijíma všetky príkazy, ktoré sú podané v duchu absolútnej viery, a koná podľa nich, hoci príkazy musia neustále prichádzať a opakovať sa predtým, než ich podvedomie pretlmočí.

Zhrnuli sme pokyny uvedené v prvej kapitole a premiešali ich s princípmi uvedenými v tejto kapitole, aby sme vytvorili zhutnený vzorec, podľa ktorého premeníte svoju túžbu na jej peňažný ekvivalent. Pristupujte k tomuto návrhu seriózne a začnite ho implementovať, hneď ako to bude možné.

Po prvé. Nájdite si pokojné, nikým nerušené miesto (najlepšie v noci v posteli u vás doma), zatvorte oči a nahlas – tak, aby ste počuli sami seba – zopakujte svoj zápis, v ktorom hovoríte, koľko peňazí chcete nadobudnúť, v akom časovom horizonte a aké služby alebo tovar mienite poskytnúť za odplatu. Keď budete vykonávať tieto inštrukcie, predstavte si sami seba, že v skutočnosti tieto peniaze už máte!

Koniec ukážky